钦定古今图书集成/明伦汇编/官常典/第753卷 > 张拱辰
## 钦定古今图书集成/明伦汇编/官常典/第753卷 > 张拱辰

按《荥阳县志》：“拱辰，字照南，邑廪生。天性忠孝，文名籍
甚。学以敛华就实，力行务本为要。执父丧，居庐茹素，
朝夕哭奠，不履城市者三年，葬礼一遵文公家礼。崇
祯十五年，中原陆沈，群盗蜂起，郑州守鲁世任夙知
其素履，请于抚按，委练乡勇，以捍地方。有土寇张步
云者，据香炉山，大为荥害。拱辰以书招谕之，不悛，悉”
力攻之，擒步、云、荥，境赖以安。十六年春，嵩少大盗申
靖邦转掠荥、汜、郑、密等处。拱辰同州守，追剿之。贼佯
败，诱入伏中，兵起，四围攻之，拱辰被执，骂声不绝，乃
遇害。